Baggrunden er, at flere veganerforældre har ønsket, at deres børn kan få vegansk mad i daginstitutionen. Samtidig skal forslaget være med til at indfri kommunens mål om at blive CO2-neutral i 2030.

Hvad er forskellen på en veganer og en vegetar? Vegetarer er en samlende betegnelse for personer, der udelukkende spiser planteføde (frugt og grønt, korn, bælgfrugter, nødder og frø mv) med eller uden supplement af mælkeprodukter og/eller æg.

Vegetarer spiser ingen former for kød, fjerkræ, fisk skaldyr eller biprodukter fra slagtning af dyr.

Veganere er personer, der lever plantebaseret og så vidt muligt søger at undgå kød, fjerkræ, fisk, skaldyr og biprodukter fra slagtning.

Derudover undgå veganere animalske produkter som mælk, æg, ost, læder, pels, uld, honning, produkter testet på dyr m.v.

Dansk Vegetarisk Forening (DVF) estimerer på baggrund af flere undersøgelser, at cirka 50 til 70 procent af vegetarer samlet set kun bruger animalske produkter nogle gange om måneden eller sjældnere (DVF 2018).

Kilde: Vejledning til sundhedspersonale om vegetarisk og vegansk kost til børn i alderen 0-2 år

Veganer og mor til to Charlotte Milo er en af de forældre, som kender til dilemmaet med at sende sin veganske søn på to år Vilfred i en institution med almindelig kostordning.

- Så vil han være det barn, som havde sin egen mælk med og sin egen postej med, og det er ikke noget, som vi har lyst til, siger hun.

Læs også : Mor trodser eksperternes advarsel: Lille Vilfred er veganer

Familien spiser ikke kød, mælkeprodukter eller æg og derfor har Vilfred en vegansk madpakke med i vuggestue hver dag.

Charlotte Milo håber derfor, at både Vilfred og lillebror Anker i fremtiden kan få vegansk mad i institutionerne.

Vil have klimavenlig kost

Med forslaget i byrådet bliver det fremad lettere for veganske forældre at sende poderne i institution.

- Vi synes, at der er behov for en ekstra mulighed på menukortet, som er mere klimavenlig, men jeg går først og fremmest ind for, at vi lever op til Sundhedsstyrelsens anbefalinger i forhold til de små, siger Eva Borchorst Mejnertz fra De Radikale.

SF er med på ideen med mere grønt på menuen, men Thomas Medom understreger, at den veganske mad skal følge anbefalingerne fra sundhedsmyndighederne.